Kleopatra

Kleopatra VII (69 KK - 30 KK) alikuwa malkia na farao wa mwisho wa Misri. 

Alizaliwa katika nasaba ya Waptolemaio. Utambulisho wa mama yake unajadiliwa na inadhaniwa alikuwa Kleopatra V au Kleopatra VI, ambao huenda walikuwa mtu mmoja.

Wakati wa utoto wake, Kleopatra alilelewa katika ikulu ya Aleksandria nchini Misri na alipata elimu nzuri ya Kiyunani ya Hellenism. Alipata kusema lugha nyingi kama vile Kikopti, Kiarabu, Kiaramu, Kihabeshi, Kifarsi na Kigiriki kama lugha ya mama. 

 Malkia na fitina 
Alipokuwa na miaka 18, mnamo au kabla ya Machi 51 KK, baba yake Ptolemaio XII Auletes aliaga dunia naye akarithi ufalme pamoja na kaka yake aliyekuwa mdogo wa miaka 12. Mwaka 49 KK washauri wa kaka walimfukuza Kleopatra katika ufalme. Alikaa jangwani kati ya makabila yaliyokuwa waaminifu kwake hadi kuingia kwa Waroma nchini.

 Kleopatra na Caesar 
Mwaka 48 KK vita ya wenyewe kwa wenyewe ya Jamhuri ya Roma ilifika Misri. Pompeius, adui wa Julius Caesar, alikimbilia Misri alipokamatwa na kuuawa na washauri wa mfalme. Julius Caesar mwenyewe alimfuata akajaribu kumaliza fitina ndani ya familia ya Kimisri. Alimpenda Kleopatra akamsaidia kushika ufalme tena. Akazaa naye mtoto aliyeitwa Caesarion (47 KK - 30 KK).

Julius Caesar alirudi Roma na Kleopatra pamoja na mtoto alimfuata mwaka 44 KK na alikuwako Roma wakati wa uuaji wa Caesar akarudi tena Misri.

 Mke wa Marcus Antonius 
Katika vita kati ya Marcus Antonius na Octavianus (Augusto wa baadaye) hakushikamana na upande wowote hadi kukutana na Marcus Antonius. Hapo akawa mpenzi wake na Marcus alimfuata Misri walipozaliana watoto wawili. Marcus alimwacha nyuma alipoondoka Misri akarudi Roma mwaka 40 KK akapatana na Octavianus na kufunga ndoa na dada yake Octavia.

Mwaka 37 KK alipokuwa mtawala wa nusu ya mashariki ya dola la Roma alirudi kwa Kleopatra akamwoa mwaka 37 KK hata kama kisheria Mroma hakuruhusiwa kuwa na wake wengi. Katika agano lake Marcus aliwapa watoto wa Kleopatra majimbo huko mashariki.

Mwaka 33 KK Marcus Antonius alifarakana na Octavianus. Huyo alitumia nafasi ya kushawishi senati ya Roma kutangaza vita dhidi ya Misri kwa sababu ya majimbo yaliyokabidhiwa mikononi mwa watoto wa Kleopatra.

 Mwisho 
Katika mapigano ya Aktium meli za Octavianus zilishinda; Marcus Antonius alijiua. Baada ya kufika kwa Octavianus nchini Misri malkia alijaribu kupatana naye ikashindikana. Alielewa ya kwamba atapelekwa Roma na kuonyeshwa kama mfungwa mbele ya watu wa mji huo. Hapo aliamua kuaga dunia tarehe 12 Agosti 30 KK. Octavianus alimtafuta pia Caesarion akamwua kwa sababu aliogopa mtoto wa Caesar atakuwa hatari kwake.

 Marejeo 

Jamii:Watu wa Roma ya Kale
Jamii:Mafarao wa Misri ya Kale
Jamii:Wanawake wa Misri